A BIZOTTSÁG 228/2008/EK RENDELETE
(2008. március 13.)
az 595/2004/EK rendeletnek a szállítások és közvetlen eladások ellenőrzésének kiterjedése tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékágazatban illeték megállapításáról szóló, 2003. szeptember 29-i 1788/2003/EK tanácsi rendeletre (1) és különösen annak 24. cikkére,
mivel:
(1)
Az 1788/2003/EK rendelet alkalmazására vonatkozó részletes szabályok megállapításáról szóló 595/2004/EK bizottsági rendelet (2) 22. cikkének (1) bekezdése meghatározza a szállítások és közvetlen eladások esetén végrehajtandó ellenőrzések minimális intenzitását. Ezeket az ellenőrzéseket bele kell foglalni a kockázatelemzés alapján elkészített általános ellenőrzési tervbe.
(2)
Bulgária és Románia a 2007/2008-as év 12 hónapos időszakában először alkalmazza az illetékrendszert. Az új rendszer alkalmazásának megkönnyítéséhez ezen tagállamok számára lehetővé kell tenni, hogy egy évre kiterjedő átmeneti időszakban csökkenthessék a szállítások ellenőrzésének intenzitását.
(3)
A tapasztalatok szerint a tagállamokban még mindig jelentős az egy-két szarvasmarhát tartó termelők száma, főként közvetlen eladások esetében. Ezen termelőknél az ellenőrzés ugyanolyan intenzitása aránytalan adminisztratív terhet eredményez és eltereli a figyelmet a nagyobb kockázatot jelentő tevékenységekről. Ezért az 5 000 kg-nál kisebb mennyiségű tejet vagy tejjel egyenértékű terméket termelő kis közvetlen értékesítők esetében helyénvaló csökkenteni az ellenőrzések intenzitását.
(4)
Annak érdekében, hogy a tagállamok kihasználhassák az ellenőrzések kiterjedésének kiigazításából származó, csekélyebb terhet jelentő helyzetet, és figyelembe véve, hogy az 595/2004/EK rendelet 19. cikkének (2) bekezdése szerint az ellenőrzéseket részben a szóban forgó 12 hónapos időszakban, részben pedig ezt követően végzik el, helyénvaló a 2007/2008-as 12 hónapos, azaz 2007. április 1-jétől2008. március 30-ig terjedő időszakban alkalmazni az ellenőrzések kiigazított intenzitását.
(5)
Az 595/2004/EK rendeletet ezért ennek megfelelően módosítani kell.
(6)
Az e rendeletben előírt intézkedések összhangban vannak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
Az 595/2004/EK rendelet 22. cikke a következőképpen módosul:
1.
Az (1) bekezdés a) pontjának helyébe a következő szöveg lép:
„a)
a 2007/08-as év 12 hónapos időszaka és a következő 12 hónapos időszakok esetében a termelők 2 %-ára, kivéve Bulgáriát és Romániát, ahol a 2007/08-as év 12 hónapos időszakában legalább a termelők 1 %-át ellenőrzik;”.
2.
A (2) bekezdés helyébe a következő szöveg lép:
„(2) A 21. cikk (2) bekezdésében említett ellenőrzések legalább a következőkre terjednek ki:
a)
a termelők 5 %-ára; vagy
b)
a következő két csoportra:
i.
azon termelők 1 %-ára, amelyeknél a közvetlen eladások egyedi referenciamennyisége 5 000 kg-nál kevesebb, és amelyek a szóban forgó 12 hónapos időszakra vonatkozóan 5 000 kg-nál kevesebb tej, illetve tejjel egyenértékű termék közvetlen eladásáról tettek nyilatkozatot;
ii.
azon termelők 5 %-ára, amelyek nem felelnek meg az i. pontban meghatározott feltételeknek.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Rendelkezéseit 2007. április 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. március 13-án.